
Acasă > Analize > România a plătit din prostie și incompetenţă sute de milioane euro constructorilor... 


Statul român a pierdut sute de milioane de euro, în ultimii ani, în procese de arbitraj 
deschise de constructorii de autostrăzi și drumuri naționale. Ezitările autorităților, 
exproprierile întârziate sau rezilierile abuzive sunt printre principalele cauze, spun 


reprezentanți ai constructorilor, transmite Europa liberă. 


Daunele, care au ajuns în unele cazuri și la zeci de milioane de euro pentru o singură bucată 
de drum, au fost obținute de constructori în special în procese de arbitraj, multe dintre ele 
deschise de către companii la Curtea de Arbitraj de pe lângă Curtea Internaţională de 
Comerţ (ICC) de la Paris. 


Modul ei de funcționare este asemănător cu al unei instanţe obișnuite - cei care judecă 


dosarele nu sunt însă magistrați, ci în special avocați cu experienţă și ingineri. 


Indecizia funcţionarilor, pe fondul limitărilor legislative, întârzierea exproprierilor și lipsurile 
legate de supervizarea lucrărilor sunt printre problemele care au făcut ca instanţele de 
arbitraj să le dea dreptate companiilor, susține Valentin Stoica, vicepreședinte al Asociației 
Române a Antreprenorilor în Constructii (ARACO) din România. 


Pentru ca lanțul plăţilor suplimentare să se întrerupă „e suficient ca statul să își facă 
treaba”, subliniază Ionuţ Ciurea, președintele Asociaţiei Pro Infrastructură, care 
monitorizează realizarea investiţiilor în drumuri rapide din România. 


De asemenea, Ciurea menţionează că este nevoie și de sancţionarea constructorilor atunci 
când este cazul, fără să se comită însă abuzuri, cum s-a întâmplat în unele cazuri, în care 


statul român a pierdut sume considerabile. 

